Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 208/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Ceylon Cinnamon“

EU št.: PGI-LK-02298 – 5.3.2017

ZOP ( ) ZGO (X)

1. Ime ZGO

„Ceylon Cinnamon“

2. Država članica ali tretja država

Šrilanka

3. Opis kmetijskega proizvoda ali živila

3.1 Vrsta proizvoda

Skupina 1.8 Ostali proizvodi iz Priloge I k Pogodbi (začimbe itd.) in skupina 2.10 Eterična olja

3.2 Opis proizvoda, za katerega se uporablja ime iz točke 1

„Ceylon Cinnamon“ je ime, ki se uporablja za rastlinski proizvod, ki se uživa predvsem kot začimba. Proizvodi „Ceylon Cinnamon“ se izdelujejo iz drevesa Cinnamomum zeylanicum Blume, ki je avtohtono drevo Šrilanke (Cejlona).

Cimet „Ceylon Cinnamon“ ima rahlo sladek okus in aromo po agrumih z noto medu. Je bledo rjave do rahlo rdečkaste barve, mleti cimet pa je zlato rumenkaste do rjave barve.

„Ceylon Cinnamon“ se pridobiva iz lubja in listov drevesa Cinnamomum zeylanicum Blume. Lubje je še posebej tanko, nežno in mehko, zaradi česar se palčke zlahka lomijo in imajo mehko teksturo. Lubje je svetlo rjave barve in sladko ter ima pridih agrumov. Vsebnost kumarina v drevesu je nižja od 0,004 %, vsebnost cinamaldehida v hlapnih oljih pa je med 8 % in 70 %.

Cimet „Ceylon Cinnamon“ se trži v različnih oblikah:

(i) Palčke

Nastrgani olupki notranjega dela lubja debel cimetovcev, primernih za spravilo, se najprej sušijo na soncu (ne na neposredni sončni svetlobi), na katerem se zvijejo, nato pa se združijo s prekrivanjem, pri čemer se v notranjost dodajo majhni koščki olupljenega cimeta, tako da se nastanejo palčke, dolge približno 1050 mm ± približno 50 mm. Vsebnost vlage je največ 15-odstotna. Vsebnost eteričnega olja je najmanj 1 % v suhi snovi. Barva sega od CC4 do CC9. Vsebnost cinamaldehida v eteričnem olju je od 50- do 70-odstotna. Rok uporabnosti je od dve do tri leta.

(ii) Rezane palčke

Rezane palčke se izdelujejo iz cimetovih palčk, ki se razrežejo na želeno dolžino (20 mm ≤ 525 mm). Rezane cimetove palčke se razvrstijo v razrede na podlagi premera, barve in obsega rdečkasto rjavih madežev na površini palčk. Vsebnost vlage je največ 15-odstotna. Vsebnost eteričnega olja je največ 1 % v suhi snovi. Vsebnost cinamaldehida v eteričnem olju je od 50- do 70-odstotna. Barva sega od CC4 do CC9. Rok uporabnosti je od dve do tri leta.

(iii) Prah

Cimet v prahu „Ceylon Cinnamon“ je rjave (CC10) do zlato rumenkaste (CC5) barve; pridobiva se iz olupkov notranjega dela lubja. Vsebnost eteričnega olja je najmanj 0,5 % v suhi snovi. Vsebnost cinamaldehida v eteričnem olju je od 50- do 70-odstotna. Rok uporabnosti je od dve do tri leta.

(iv) Olje iz listov

Olje „Ceylon Cinnamon“ se pridobiva s parno destilacijo cimetovih listov in vejic, ki ostanejo po spravilu. Barva olja lahko sega od zelo bledo rumene (CC1) do jantarjeve (CC7). Masni delež cinamaldehida je od 8- do 40-odstoten. Refrakcijski indeks sega od 1,527 do 1,54, relativna gostota pa od 1,034 do 1,54 pri 28 °C. Rok uporabnosti je dve leti.

(v) Olje iz lubja

Olje iz lubja „Ceylon Cinnamon“ se pridobiva z destilacijo lubja cimetovca. Vsebnost cinamaldehida v tem proizvodu sega od 30 % do 70 %, njegova barva pa od bledo rumene (CC2) do jantarjeve (CC7). Masni delež cinamaldehida je od 30- do 50-odstoten. Refrakcijski indeks sega od 1,555 do 1,58, relativna gostota pa od 1,01 do 1,03 pri 28 °C. Rok uporabnosti je dve leti.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje proizvodov „Ceylon Cinnamon“ potekajo na opredeljenem geografskem območju. Te vključujejo:

— razmnoževanje,

— gojenje,

— upravljanje nasadov,

— spravilo,

— predelavo,

— razvrščanje v razrede.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Palčke, rezane palčke in prah

— Po postopku rezanja in mletja se proizvod zapakira v vrečke iz jute/papirja/bombaža/polietilena, v aluminijasto folijo za živila ali drugo embalažo za živila. Embalaža mora biti zatesnjena, da se prepreči absorpcija vlage.

— Proizvode je treba shranjevati pri sobni temperaturi v suhih in prezračevanih prostorih, da se prepreči morebitna kemična in mikrobiološka kontaminacija.

— Vlaga: < 15 %, brez izpostavljenosti neposredni sončni svetlobi.

Olje iz lubja in olje iz listov

Za preprečevanje prodiranja zraka v vsebnike se olja iz lubja in listov dobavljajo v nepredušnih steklenih vsebnikih ali kovinskih vsebnikih, prevlečenih z epoksidno smolo. Material vsebnika ne sme vplivati na proizvod, mora pa ga ščititi pred neposredno sončno svetlobo. Kupec in dobavitelj se lahko dogovorita o drugih vsebnikih, vendar mora biti olje zaščiteno pred neposredno sončno svetlobo.

3.6 Posebna pravila za označevanje proizvoda, za katerega se uporablja registrirano ime

Kadar je proizvod pakiran za distribucijo potrošnikom, je označen kot „Ceylon Cinnamon“. Na vsaki embalaži proizvoda z označbo „Ceylon Cinnamon“ mora biti navedena registracijska številka proizvajalca.

Posebna obvezna pravila za označevanje prahu iz cimetovih palčk z označbo „Ceylon Cinnamon“ (kot proizvoda za prehrano ljudi) so:

— ime, trgovsko ime ali ime blagovne znamke in naslov proizvajalca ali izvajalca pakiranja,

— serijska številka ali številka oznake,

— neto masa,

— razred proizvoda (če je ustrezno),

— kraj porekla – Šrilanka.

4. Jedrnata opredelitev geografskega območja

Geografsko območje zajema celotni otok Šrilanka, tj. površino 65 651 km2, ki ima enotne podnebne razmere in pogoje za kmetijstvo, za katere so značilni dva letna monsuna s posledičnimi padavinskimi režimi in stalnimi vzorci sončnega vremena ter povsod enake talne in druge agronomske značilnosti. Te razmere so omejene na nadmorske višine med 10 m in 700 m. Cimet, ki se ne proizvaja na opredeljenih nadmorskih višinah in v skladu s specifikacijami, se ne sme dobavljati kot „Ceylon Cinnamon“.

5. Povezava z geografskim območjem

Zahtevek za registracijo imena „Ceylon Cinnamon“ temelji na odlikah, značilnostih in slovesu proizvodov.

5.1 Posebnosti geografskega območja

Naravni dejavniki

Geografsko območje ima posebne topografske in podnebne razmere, ki so primerne za pridobivanje cimeta „Ceylon Cinnamon“. „Ceylon Cinnamon“ se goji v različnih razmerah, ki segajo od polsuhih do mokrih območij, ter na različnih tleh, ki segajo od srebrnega peska prek ilovnatih in lateritnih tal do prodnatih tal Šrilanke.

Temperature so običajno gibljejo med 25 °C in 32 °C. Količina padavin v regiji znaša med 1 250 in 3 500 mm na leto. Šrilanka ima dve vmesni obdobji med monsunoma, zaradi česar ima štiri letne čase in tropsko podnebje z zelo značilnimi suhimi in deževnimi obdobji. „Ceylon Cinnamon“ se goji na celotnem otoku Šrilanka na nadmorski višini od 10 m do 700 m.

Človeški dejavniki

„Ceylon Cinnamon“ se goji in predeluje že od nekdaj, tako da celotni postopek gojenja temelji na dolgoletni tradiciji in praksi. Veščine in tehnike se prenašajo med družinskimi člani, ki delajo kot ekipe.

Pridobivanje cimeta „Ceylon Cinnamon“ vključuje različne faze, ki prispevajo k najboljši možni kakovosti in donosu.

— Ljudje, ki pripravljajo palčke, se imenujejo „izurjeni lupilci“ ali „tehniki za cimet“. Lupilec odloči, kdaj je pravi čas za spravilo. Ko razvoj rastline in vlažno podnebje izpolnjujeta pogoje za pridelavo proizvodov najvišje kakovosti z označbo „Ceylon Cinnamon“, lupilci začnejo delo z ločevanjem notranjega dela lubja, ki se zlahka loči od sredice lesa. Tako se v lubju ohrani visok delež olja.

— Pridelovalci so pridobili posebno znanje za opredelitev najprimernejših dreves za posek in uporabljajo posebna orodja. Ta orodja, zlasti keththa in sooruna koketha, jim omogočajo, da debla cimetovcev odsekajo tako, da dosežejo debelino in dolžino, opredeljeni za palčke „Ceylon Cinnamon“.

— Lupilci z jeklenim strgalom nežno in vešče ostrgajo zunanji del lubja, tako da pri tem ne poškodujejo notranjega dela lubja. Nato se lubje temeljito odrgne z medeninasto palico, da odstopi od lesenega debla.

— Lupilci vzamejo upognjeni notranji del lubja in ga napolnijo z drugimi koščki lubja, da izdelajo palčke, ki morajo biti dolge 42 palcev, kar se meri s palico, znano kot Pethi Kotuwa.

— Po prvotnem približno 24-urnem sušenju se palčke ročno stiskajo in valjajo, da se zagotovi enoten premer. Palčke se nato razvrstijo in sušijo še drugič, kar traja od šest do deset dni, da se doseže manj kot 15-odstotna vsebnost vlage. Palčke se sušijo na zraku na napetih vrveh ali posebnih policah blizu stropa, da se izkoristi dobro kroženje zraka.

— Palčke in rezane palčke „Ceylon Cinnamon“ se razvrstijo na podlagi tradicionalnega šrilanškega sistema razvrščanja v razrede, in sicer v razrede Alba (premer približno 0,24 palca, krhke palčke), Continental (premer približno 0,63 palca, manj krhke palčke, vendar s šestimi podrazredi), Mexican (premer manj kot 0,75 palca, glavna sestavina v številnih mehiških jedeh, okus sladek in topel z nežnimi notami agrumov) in Hamburg (premer manj kot 1,3 palca, palčke so debelejše in temnejše kot pri drugih razredih).

Te tehnike omogočajo, da se olje in vlaga iz sredice drevesa izločita v notranji del lubja in nato v proizvod „Ceylon Cinnamon“. S tem se izboljša kakovost proizvoda „Ceylon Cinnamon“, predvsem se okrepijo njegove izrazite organoleptične lastnosti.

Sloves

Zapisi o trgovini s cimetom „Ceylon Cinnamon“ segajo vse do starih egipčanskih, babilonskih, arabskih, beneških, grških in rimskih časov.

Arabci so nadzorovali trgovino s cimetom in skrivali, od kod izvira proizvod, da bi si zagotovili monopol. Šele v 13. stoletju je bil v poročilu, tj. arabski kroniki, imenovani „Spomenik krajem in zgodovini božjih služabnikov“, prvikrat omenjen kraj pridelave dragocene začimbe. V tistih časih je bil cimet dragocenejši od zlata.

„Nedvomno je ‚Ceylon Cinnamon‘ najboljši na svetu, saj glede na verodostojne zapise uživa sloves že od sredine 14. stoletja, in je eden redkih pomembnih proizvodov, ki so avtohtoni proizvodi otoka. Prek arabskih karavan so ga spoznali Rimljani, ki so v Rimu za funt dišeče začimbe plačevali po 8 današnjih funtov šterlingov. Cejlon (ki ga je De Barras poimenoval ‚mati cimeta‘) si je torej upravičeno zaslužil poimenovanje ‚otok cimeta‘“ (Ferguson, 1887).

V izdaji enciklopedije Encyclopaedia Britannica iz leta 1911 je bilo navedeno, da se cimet, ki se iz te sorte proizvaja v drugih krajih, ne približa „cimetu, ki ga pridobivajo na Cejlonu“, nasprotno pa ima „visokokakovostni ‚Ceylon Cinnamon‘ zelo tanko gladko lubje svetle rumenkasto rjave barve, izrazito dišeč vonj ter poseben sladek, topel in prijetno aromatičen okus“.

Leta 2019 je bil v reviji New Food Magazine objavljen članek avtorja Priyashanthe o cimetu „Ceylon Cinnamon“, v katerem so bile poudarjene njegova visoka kakovost in lastnosti s „posebnim poudarkom na primerjavi s cimetom kasija“.

V dokumentarnem filmu o eteričnih oljih na Šrilanki z naslovom „Industrija eteričnih olj na Šrilanki“ sta predstavljena zgodovina in sloves cimeta „Ceylon Cinnamon“ ter opisane odlike njegovega olja. Film je zasnoval Oddelek za kemijski in procesni inženiring na Univerzi v Moratuwi na Šrilanki, posnet pa je bil leta 2014. Za ogled je na voljo v treh delih na znanih spletiščih za izmenjavo videodatotek.

Danes vrhunske restavracije, kot na primer v malezijskih dvojčkih Petronas ali v Hongkongu, ponujajo „Ceylon Cinnamon“ v popoldanskem prigrizku s čajem ali „ocvrtke“ s cimetom „Ceylon Cinnamon“ za zajtrk. Hoteli v Washingtonu na svojih menijih za postrežbo v sobi ponujajo brezkofeinski čaj s cimetom „Ceylon Cinnamon“. Na spletišču „Penzeys Spices“ iz leta 2020 so objavljeni številni recepti, v katerih se uporabljajo cimetove palčke ali cimet v prahu z označbo „Ceylon Cinnamon“.

5.2 Posebnosti proizvoda

Proizvodi „Ceylon Cinnamon“ se izdelujejo iz drevesa Cinnamomum zeylanicum Blume, ki je gojena vrsta cimetovca, avtohtona na Šrilanki.

Za vse oblike proizvoda „Ceylon Cinnamon“ so značilni intenzivna aroma, nežen, rahlo sladek okus in vonj po agrumih z nežno noto medu ter njihova vsebnost olja (palčke, lubje in prah).

Lubje drevesa Cinnamomum zeylanicum Blume je še posebej tanko, nežno in mehko, zaradi česar se palčke zlahka lomijo in imajo mehko teksturo. Lubje je svetlo rjave barve, sladkega okusa s pridihom agrumov. Cimet kasija je po drugi strani temnejše rjave barve, debelejši in trd ter ima neizrazit okus.

Vse oblike proizvoda „Ceylon Cinnamon“ imajo srednje do nizke ravni cinamaldehida in zanemarljive količine kumarina v primerjavi s cimetom kasija, ki ima zelo visoke ravni obeh snovi.

5.3 Vzročna povezava med geografskim območjem in določeno kakovostjo, slovesom ali drugimi značilnostmi proizvoda

Odlike in značilnosti proizvodov „Ceylon Cinnamon“ so rezultat naravnih in človeških dejavnikov, ki so del tradicije Šrilanke, poleg tega ti proizvodi že več stoletij uživajo sloves, ki izhaja iz neprekinjene tradicije metod proizvodnje.

Izjemno intenzivna in rahlo sladka aroma cimeta „Ceylon Cinnamon“ je povezana s posebnimi topografskimi in podnebnimi razmerami geografskega območja (kombinacija količine padavin, nadmorske višine in temperature) ter lokalnimi metodami proizvodnje.

Posebne kemijske in organoleptične lastnosti cimeta „Ceylon Cinnamon“ so povezane z obdobji spravila, odvisnimi od jugozahodnega monsuna, ki traja od maja do septembra, in severovzhodnega monsuna, ki traja od decembra do februarja, pa tudi s tradicionalnim znanjem glede spravila, lupljenja, sušenja in izdelave cimetovih palčk.

Palčke se razvrstijo v razrede glede na premer in obseg rdečkasto rjavih madežev na površini palčk. Ti razredi so znani kot Alba, Continental, Mexican in Hamburg. Vsaka od teh kategorij vključuje podrazrede. Razvrščanje v razrede ne temelji na barvi. Zahvaljujoč tradicionalnemu znanju in veščinam proizvajalcev pri postopku razvrščanja v razrede imajo palčke ob razvrstitvi glede na premer in obseg rdečkasto rjavih madežev na površini palčk značilen izgled.

Cimet „Ceylon Cinnamon“ se od cimeta kasija razlikuje po izrazitejših aromatičnih lastnostih in sladkosti, ki izhajajo iz podnebnih razmer, kmetijskih pogojev in rastlinstva na Šrilanki. Lubje je mehko, skoraj kot papir, in tanko. Cimet „Ceylon Cinnamon“ se obdela in oblikuje v palčke, s katerimi se celoviteje izrazijo njegove organoleptične lastnosti. Te odlike zagotavljajo, da ima „Ceylon Cinnamon“ bolj fino teksturo in večjo zmožnost ohranjanja navedenih lastnosti po pakiranju, saj je zaradi višje vsebnosti vlage njegov rok uporabnosti od dve do tri leta.

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletu prek naslednje povezave SLEDB: http://pureceyloncinnamon.srilankabusiness.com/index.html.

(1) UL L 343, 14.12.2012, str. 1.